DECRETO 590/2005, do 29 de decembro, polo que se aproba o cambio de titularidade da estrada AC-411 Arteixo-Arteixo a prol do Concello de Arteixo.
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 10/01/2006

O 15 de xullo de 2005, a Consellería de Política Territorial, Obras Públicas e Vivenda e o Concello de Arteixo asinaron un convenio para o arranxo e cambio de titularidade da estrada AC-411. Na cláusula segunda do mencionado convenio, o concello asumía o seguinte compromiso: «Así mesmo, e logo da tramitación e aprobación do expediente de traspaso da titularidade polo Consello da Xunta de Galicia, o concello asumirá a explotación e conservación da AC-411 (Arteixo-Arteixo) como ente titular dela».
Pola súa banda, a consellería asumía, na cláusula terceira do devandito convenio, o seguinte compromiso: «Unha vez asinado este convenio, a Consellería de Política Territorial, Obras Públicas e Vivenda
iniciará o procedemento para o cambio de titularidade da AC-411 (Arteixo-Arteixo) a favor do concello».
En xuño de 2005, a Xefatura Provincial de Estradas da Coruña emitiu informe favorable sobre este cambio de titularidade. En setembro de 2005, a Subdirección Xeral de Estradas da Consellería de Política Territorial, Obras Públicas e Transportes emitiu informe estimando adecuado o cambio de titularidade da estrada AC-411 Arteixo-Arteixo.
O artigo 54 da Lei 4/1997, do 14 de setembro, de estradas de Galicia, establece que «as estradas autonómicas ou provinciais ou os treitos determinados delas nos que a circulación adquira características urbanas entregaranse aos concellos respectivos».
A Consellería de Política Territorial, Obras Públicas e Transportes estimou adecuado o cambio de titularidade da estrada AC-411 Arteixo-Arteixo, susceptible de cesión ao Concello por estar incluída no anexo II do Decreto 308/2003, do 26 de xuño, polo que se aproba a relación de estradas de titularidade da Comunidade Autónoma de Galicia, facendo referencia a aquelas susceptibles de seren transferidas, por non dar continuidade a itinerarios ou seren treitos antigos de estradas nas que se fixeron variantes de trazado, tendo en conta que a estrada citada adquiriu características netamente urbanas.
Na estrada AC-411 Arteixo-Arteixo, prevista para transferir, concorren as seguintes características: é unha estrada que non dá continuidade a un itinerario de interese autonómico. Nela concorren elementos que denotan o seu carácter urbano no tocante ao tráfico que discorre pola zona, así como por estar chea de edificacións nunha parte importante do seu trazado e a existencia dunha alternativa viaria clara para os tráficos interurbanos: estrada AC-552.
Conforme o sinalado no artigo 5 da Lei 4/1994, do 14 de setembro, de estradas de Galicia, tras o acordo entre as administracións afectadas, por proposta da conselleira de Política Territorial, Obras Públicas e Transportes e logo de deliberación do Consello da Xunta de Galicia en reunión do día vinte e nove de decembro de dous mil cinco,
DISPÓN:
Artigo 1º
Apróbase o cambio de titularidade a favor do Concello de Arteixo da AC-411 Arteixo-Arteixo.
Artigo 2º
A estrada incorporarase á relación de estradas de titularidade do Concello de Arteixo como sinala o artigo 4 da Lei 4/1994, do 14 de setembro, de estradas de Galicia.
Artigo 3º
Correspóndenlle ao Concello de Arteixo, a partir da formalización da entrega, todas as actividades de xestión, mantemento, conservación e explotación
da vía; así como o exercicio das funcións de disciplina viaria e calquera outra que puidese corresponderlle como nova Administración titular da estrada.
Artigo 4º
A entrega da vía formalizarase, durante os dous meses seguintes á publicación deste decreto no Diario Oficial de Galicia, mediante a sinatura da correspondente acta de entrega.
Disposición derradeira
Este decreto terá efectos desde o día seguinte ao da súa publicación no Diario Oficial de Galicia.
Santiago de Compostela, vinte e nove de decembro de dous mil cinco.
Emilio Pérez Touriño
Presidente
María José Caride Estévez
Conselleira de Política Territorial, Obras Públicas
e Transportes